Illum, il-Kummissjoni ppubblikat Dokument ta' Ħidma tal-Persunal li jiġbor fil-qosor is-sejbiet tal-evalwazzjoni tal-aspetti proċedurali u ġuriżdizzjonali tal-kontroll tal-fużjonijiet tal-UE. B'segwitu għar-riżultati tal-evalwazzjoni, il-Kummissjoni ddeċidiet li tadotta komunikazzjoni li tipprovdi gwida dwar l-applikazzjoni tal-mekkaniżmu ta' referenza bejn l-Istati Membri u l-Kummissjoni stabbilit fl-Artikolu 22 tar-Regolament dwar l-Għaqdiet, nediet valutazzjoni tal-impatt dwar l-esplorazzjoni ta' għażliet ta' politika għall-iffukar ulterjuri fuq il-proċeduri ta' fużjoni u s-simplifikazzjoni tagħhom. Il-Viċi President Eżekuttiv Margrethe Vestager, responsabbli mill-politika tal-kompetizzjoni, qalet: “Sa issa, il-proċeduri ta' fużjoni tal-UE qdewna tajjeb. Madankollu, l-evalwazzjoni tagħna identifikat xi oqsma li jistgħu jittejbu. Għadd ta' tranżazzjonijiet li jinvolvu kumpaniji b'fatturat baxx, iżda b'potenzjal kompetittiv għoli fis-suq intern mhumiex rieżaminati la mill-Kummissjoni u lanqas mill-Istati Membri. Użu aktar frekwenti tal-għodod eżistenti tar-referenzi skont l-Artikolu 22 tar-Regolament dwar l-Għaqdiet jista' jgħinna naqbdu konċentrazzjonijiet li jista' jkollhom impatt sinifikanti fuq il-kompetizzjoni fis-suq intern. B'mod parallel, qed nikkunsidraw ukoll il-possibilità ta' reviżjoni ta' ċerti aspetti proċedurali tal-kontroll tal-fużjonijiet tal-UE. Għal dan il-għan, nistiednu lill-partijiet ikkonċernati biex jipprovdulna input fuq għażliet ta' politika differenti biex niksbu ffukar u simplifikazzjoni ulterjuri tal-proċeduri tal-kontroll tal-fużjonijiet tal-UE.” Sejbiet tal-evalwazzjoni tal-aspetti proċedurali u ġuriżdizzjonali tal-kontroll tal-fużjonijiet tal-UE L-objettiv tal-evalwazzjoni kien li jkun ivvalutat il-funzjonament tal-aspetti magħżula tal-kontroll tal-fużjonijiet tal-UE biex nifhmu kif ir-regoli ħadmu fir-realtajiet li jinbidlu tas-suq. L-evalwazzjoni ffukat b'mod partikolari fuq żewġ suġġetti: Biex tinforma l-proċess ta' evalwazzjoni, il-Kummissjoni wettqet konsultazzjoni pubblika, għamlet diversi laqgħat mal-partijiet ikkonċernati, għamlet riċerka estensiva dwar l-attività tan-negozji u analizzat il-prattika proprja tal-infurzar. Il-Kummissjoni qagħdet ukoll fuq evidenza minn fluss tax-xogħol separat dwar l-effetti tad-diġitalizzazzjoni fuq il-politika tal-kompetizzjoni, waqt li mmonitorjat mill-qrib l-introduzzjoni u l-applikazzjoni ta' livelli limitu ġuriżdizzjonali addizzjonali fuq il-bażi tal-valur tat-tranżazzjoni f'xi Stati Membri. Fir-rigward tal-livelli limitu ġuriżdizzjonali, ir-riżultati tal-evalwazzjoni wrew li f'dan l-istadju, il-livelli limitu ġuriżdizzjonali fuq il-bażi tal-fatturat, kumplementati bil-mekkaniżmi ta' referenza, ġeneralment kienu effettivi biex jaqbdu tranżazzjonijiet sinifikanti fis-suq intern tal-UE. Madankollu, żviluppi tas-suq riċenti, irriżultaw f'żieda gradwali ta' konċentrazzjonijiet li jinvolvu ditti li għandhom jew li jistgħu jiżviluppaw biex ikollhom rwol kompetittiv sinifikanti fis-swieq minkejja li ġġeneraw ftit jew l-ebda fatturat fil-mument tal-konċentrazzjoni. Għaldaqstant, għadd ta' tranżazzjonijiet li potenzjalment jista' jkollhom impatt fuq il-kompetizzjoni fis-suq intern ma kinux rieżaminati mill-Kummissjoni jew, f'xi każijiet, minn l-ebda Stat Membru. B'mod partikolari, dan jinkludi konċentrazzjonijiet ta' kompetituri naxxenti u kumpaniji innovattivi, inkluż (iżda mhux limitat għal) is-setturi diġitali, farmaċewtiċi, bijoteknoloġiċi u ċerti setturi industrijali. Minkejja li hu informattiv, il-valur tat-tranżazzjoni mhux dejjem ikun korrelat biżżejjed mas-sinifikanza kompetittiva potenzjali tat-tranżazzjoni. Għaldaqstant, it-tħeġġiġ u l-aċċettar ta' aktar referenzi skont l-Artikolu 22 tar-Regolament dwar l-Għaqdiet – notevolment meta t-tranżazzjoni ma tilħaqx il-livelli limitu nazzjonali ta' kontroll tal-fużjonijiet – tista' jagħti lill-Istati Membri u lill-Kummissjoni l-flessibilità biex jiffukaw fuq il-konċentrazzjonijiet li għandhom ikunu rieżaminati fil-livell tal-UE, mingħajr ma jimponu obbligi ta' notifika fuq tranżazzjonijiet li ma għandhomx bżonn ikunu rieżaminati. Fir-rigward tal-miżuri ta' simplifikazzjoni, l-evalwazzjoni wriet li l-pakkett ta' simplifikazzjoni tal-2013 kien effettiv biex iżid l-applikazzjoni tal-proċeduri simplifikati għal fużjonijiet mhux problematiċi u biex inaqqas il-piż amministrattiv kemm għan-negozji u wkoll għall-Kummissjoni, f'termini ta' riżorsi u ħin meħud għar-rieżami tal-fużjoni, waqt li jiżgura infurzar effettiv tar-regoli tal-fużjoni. Madankollu, għad hemm lok għal aktar simplifikazzjoni u ffukar tar-regoli. Is-sejbiet tal-evalwazzjoni tal-aspetti proċedurali u ġuriżdizzjonali tal-kontroll tal-fużjonijiet tal-UE huma miġbur fil-qosor f'Dokument ta' Ħidma tal-Persunal. Gwida dwar l-Artikolu 22 Fid-dawl tas-sejbiet tal-evalwazzjoni, il-Kummissjoni għandha l-intenzjoni, f'ċerti ċirkostanzi, li tinkoraġġixxi u taċċetta referenzi f'każijiet fejn l-Istat Membru li jagħmel ir-referenza ma jkollux ġuriżdizzjoni inizjali fuq il-każ, fejn jiġu ssodisfati l-kriterji tal-Artikolu 22. L-objettiv tal-Gwida dwar l-Artikolu 22 adottata llum huwa li tiffaċilita u tiċċara l-approċċ tal-Kummissjoni f'dan ir-rigward u biex tikkumplementa l-gwida provduta fl-Avviż tal-Kummissjoni dwar ir-Referenza tal-Każ. B'mod partikolari, il-Gwida dwar l-Artikolu 22 tiddeskrivi l-kategoriji ta' każijiet li jistgħu jikkostitwixxu kandidati adatti għal referenza f'sitwazzjonijiet fejn it-tranżazzjoni mhux notifikabbli skont il-liġijiet tal-Istat Membru/i riferenti. Tispjega wkoll il-kriterji li l-Kummissjoni tista' tqis fl-eżerċitar tad-diskrezzjoni tagħha biex taċċetta tali referenzi. B'mod aktar speċifiku, każijiet li normalment ikunu xierqa għal referenza bħal din jikkonsistu fi tranżazzjonijiet fejn il-fatturat ta' mill-inqas waħda mill-impriżi kkonċernati ma jirriflettix il-potenzjal kompetittiv attwali jew futur tagħha. Dan jista' jkun il-każ meta l-kumpanija hija negozju ġdid jew li daħal riċentament fis-suq b'potenzjal kompetittiv sinifikanti jew tkun innovatur importanti. Jista' jkun ukoll il-każ ta' forza kompetittiva importanti attwali jew li għandha l-potenzjal li tkun, jew kumpanija li għandha aċċess għal assi kompetittivament sinifikanti jew tipprovdi prodotti jew servizzi li huma inputs jew komponenti ewlenin għal industriji oħra. Il-valutazzjoni tal-impatt dwar ir-reviżjoni tar-regoli proċedurali Il-Kummissjoni impenjat ruħha li tiffoka r-riżorsi tagħha fuq każijiet rilevanti u tnaqqas il-piż amministrattiv meta possibbli mingħajr ma tikkomprometti l-infurzar effettiv. Fid-dawl ta' dan u tar-riżultati tal-evalwazzjoni, illum, il-Kummissjoni nediet ukoll valutazzjoni tal-impatt dwar ir-reviżjoni ta' ċerti aspetti proċedurali tal-kontroll tal-fużjonijiet tal-UE. L-inizjattiva se tivvaluta l-għażliet tal-politika biex jinkiseb iffukar aħjar u simplifikazzjoni tal-proċeduri permezz ta' reviżjoni tar-Regolament ta' Implimentazzjoni dwar l-Għaqdiet u l-Avviż dwar il-Proċedura Simplifikata. L-objettivi hu: L-iskop tal-valutazzjoni tal-impatt huwa li tanalizza l-estent sa fejn hemm lakuna eżistenti li għandha tkun indirizzata permezz ta' azzjoni fil-livell tal-UE u biex tanalizza l-għażliet u l-għodod possibbli li permezz tagħhom tista' tkun indirizzata din il-lakuna. Bħala l-ewwel pass għal dan il-proċess, il-Kummissjoni, illum, nediet konsultazzjoni pubblika, bil-għan li tiġbor informazzjoni ulterjuri u tfittex li tikseb l-opinjonijiet tal-partijiet ikkonċernati. Il-partijiet kkonċernati huma mistiedna jippreżentaw l-opinjonijiet tagħhom fis-sit web tal-Kummissjoni għall-konsultazzjoni sat-18 ta' Ġunju 2021. Sfond Il-kontroll tal-fużjonijiet tal-UE għandu l-għan li jiżgura li riorganizzazzjonijiet korporattivi maġġuri ma jirriżultawx fi ħsara dejjiema għall-kompetizzjoni fis-suq intern. Biex jinkiseb dan l-għan, ir-Regolament dwar l-Għaqdiet jagħti lill-Kummissjoni ġuriżdizzjoni esklużiva biex tirrieżamina jekk konċentrazzjonijiet bħal dawn jistgħux jimpedixxu b'mod sinifikanti l-kompetizzjoni effettiva fis-suq intern jew f'parti sostanzjali tiegħu. L-ambitu ta' applikazzjoni tal-kontroll tal-fużjonijiet tal-UE huwa determinat bl-użu ta' livelli limitu ta' fatturat. Jekk il-fatturat tal-kumpaniji f'fużjoni fil-livell dinji, tal-UE u ta' Stat Membru jaqbeż ċerti livelli limitu, għandhom javżaw lill-Kummissjoni bil-konċentrazzjonijiet tagħhom u ma għandhomx jimplimentawhom qabel ma jkollhom l-approvazzjoni. Konċentrazzjonijiet mhux maqbuda mill-kontroll tal-fużjonijiet tal-UE jista' jaqa' fil-ġuriżdizzjoni ta' Stat Membru jew aktar. Biex ikun żgurat li l-awtorità l-aktar xierqa twettaq il-valutazzjoni, u sakemm ikunu sodisfatti ċerti kundizzjonijiet, ir-rieżami jista' jkun referut mill-Kummissjoni lill-Istat Membru jew bil-kontra skont is-sistema ta' referenza tar-Regolament dwar l-Għaqdiet. L-Artikolu 22 tar-Regolament dwar l-Għaqdiet jippermetti lill-Istat Membri jitolbu lill-Kummissjoni teżamina kull konċentrazzjoni li ma għandhiex dimensjoni tal-UE li taffettwa l-kummerċ transfruntier u thedded li tolqot b'mod sinifikanti l-kompetizzjoni fit-territorju tal-Istat Membru jew l-Istati Membri li għamlu t-talba irrispettivament minn jekk tali tranżazzjoni tkunx notifikabbli skont ir-regoli ta' kontroll tal-fużjonijiet nazzjonali tal-Istat Membru referenti. Fil-passat, il-Kummissjoni użat id-diskrezzjoni tagħha skont l-Artikolu 22 biex tiskoraġġixxi referenzi meta l-konċentrazzjoni kienet lil hinn mil-livelli limiti tal-kontroll tal-fużjonijiet nazzjonali tal-Istat Membru referenti. Din il-prattika kienet ibbażata fuq l-esperjenza li tranżazzjonijiet bħal dawn ġeneralment ma kienx probabbli li jkollhom impatt sinifikanti fuq is-suq intern. F'dawn l-aħħar snin, madankollu, l-iżviluppi tas-suq irriżultaw f'żieda gradwali ta' konċentrazzjonijiet li jinvolvu kumpaniji b'fatturat baxx, iżda potenzjal kompetittiv għoli fis-suq intern. Għal aktar informazzjoni Ara l-paġna web dedikata tad-DĠ Kompetizzjoni, li fiha l-kontribuzzjoni tal-partijiet ikkonċernati kollha ppreżentata fil-kuntest tal-evalwazzjoni, sommarji tal-attivitajiet ta' konsultazzjoni differenti, id-Dokument ta' Ħidma tal-Persunal u l-Gwida dwar ir-referenzi tal-Artikolu 22. Ara wkoll il-paġna web Semma leħnek dwar il-valutazzjoni tal-impatt li fiha l-valutazzjoni tal-impatt tal-bidu u l-ħolqa għall-kwestjonarju ta' konsultazzjoni pubblika.